Хафез
От стъпките й прах целебен…

Превод от персийски (фарси): Йордан Милев, 1969

chitanka.info

От стъпките й прах целебен, ширазки ветре, донеси!

Поне едничка вест със радост за мойта мъка донеси!

Чул животворния й говор, пил черносмолия й взор —

едно писмо като надежда от пръстите й донеси.

Опиянен от аромата, развеселен от пролетта —

от въздуха й само глътка през някой ден ми донеси!

Ако е пътят й безпрашен, изчезнала ли е далеч —

от други пътища прашинка — от нея — пак ми донеси!

Сърцето ми забрави всички лица на пориви и страст.

Оная чаша — огледало — за мен, танцьорко, донеси!

За моите сълзи, за края на мъките, за завистта —

дори от нейните познати прашинка малка донеси!

С вериги не успях да вържа това разтупкано сърце —

на нейните къдрици черни веригата ми донеси!

Ненавистта не е способна на саможертва и борба.

Известие от тази хитра моя любима донеси!

Да кажем с благодарност: „Птицо в градината на радостта,

за тези, дето са в кафеза, от песните си донеси!“

От чакане сред самотата вгорчи се моята душа.

От устните й като захар най-сладка ласка донеси!

Защо ли този далг е празен? Хафез, със вино го налей!

И от пазара пъстрошумен ти весело го донеси!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.